CELEX: 32017D2277
Language: lv
Date: 2017-12-08 00:00:00
Title: Komisijas Īstenošanas lēmums (ES) 2017/2277 (2017. gada 8. decembris), ar ko nosaka, ka Peru izcelsmes banānu importam nav lietderīgi piemērot saskaņā ar Eiropas Parlamenta un Padomes Regulas (ES) Nr. 19/2013 15. pantu noteiktā atvieglotā muitas nodokļa pagaidu atcelšanu

9.12.2017   
            
            
               LV
            
            
               Eiropas Savienības Oficiālais Vēstnesis
            
            
               L 326/53
            
         KOMISIJAS ĪSTENOŠANAS LĒMUMS (ES) 2017/2277
   (2017. gada 8. decembris),
   ar ko nosaka, ka Peru izcelsmes banānu importam nav lietderīgi piemērot saskaņā ar Eiropas Parlamenta un Padomes Regulas (ES) Nr. 19/2013 15. pantu noteiktā atvieglotā muitas nodokļa pagaidu atcelšanu
   EIROPAS KOMISIJA,
   ņemot vērā Līgumu par Eiropas Savienību un Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 15. janvāra Regulu (ES) Nr. 19/2013, ar ko īsteno divpusējo aizsargpasākumu klauzulu un stabilizācijas mehānismu banāniem Tirdzniecības nolīgumā starp Eiropas Savienību un tās dalībvalstīm, no vienas puses, un Kolumbiju, Peru un Ekvadoru, no otras puses (1), un jo īpaši tās 15. panta 2. punktu,
   tā kā:
   
               (1)
            
            
               Ar Tirdzniecības nolīgumu starp Eiropas Savienību un tās dalībvalstīm, no vienas puses, un Kolumbiju, Peru un Ekvadoru, no otras puses, kas kopš 2013. gada 1. marta pagaidu kārtā attiecas uz Peru, ir ieviests stabilizācijas mehānisms banāniem.
            
         
               (2)
            
            
               Saskaņā ar šo stabilizācijas mehānismu, ko īsteno ar Regulu (ES) Nr. 19/2013, kad attiecībā uz svaigu banānu (Eiropas Savienības 2012. gada 1. janvāra Kombinētās nomenklatūras pozīcija 0803 00 19) importu no kādas attiecīgās valsts pārsniegts importa apjoma robežlīmenis, Komisija ar īstenošanas aktu, kuru pieņem saskaņā ar Regulas (ES) Nr. 19/2013 14. panta 4. punktā minēto steidzamības procedūru, var vai nu noteikt atvieglotā muitas nodokļa pagaidu atcelšanu minētās valsts izcelsmes svaigu banānu importam, vai noteikt, ka šāda atcelšana nav lietderīga.
            
         
               (3)
            
            
               2017. gada 16. oktobrī Peru izcelsmes svaigu banānu imports Eiropas Savienībā pārsniedza 93 750 t robežlīmeni, kurš noteikts nolīgumā.
            
         
               (4)
            
            
               Šajā sakarā, lai izlemtu, vai atvieglotais muitas nodoklis būtu jāatceļ, saskaņā ar Regulas (ES) Nr. 19/2013 15. panta 3. punktu Komisija ņēma vērā attiecīgā importa ietekmi uz stāvokli Savienības banānu tirgū. Komisija ir izvērtējusi attiecīgā importa ietekmi uz cenu līmeni Savienībā, importa tendences no citiem avotiem un Savienības svaigu banānu tirgus vispārējo stabilitāti.
            
         
               (5)
            
            
               Peru izcelsmes svaigu banānu imports bija vien 2,7 % no kopējā svaigu banānu importa Savienībā, uz ko attiecās banānu stabilizācijas mehānisms, kad šis imports pārsniedza 2017. gada robežlīmeni. Turklāt no Peru ir tikai 2,25 % no Savienībā importēto svaigo banānu kopējā apjoma.
            
         
               (6)
            
            
               Imports no lielām eksportētājām valstīm, ar kurām Savienība arī ir noslēgusi brīvās tirdzniecības nolīgumus, proti, Kolumbijas, Ekvadoras un Kostarikas, bija attiecīgi 58,7 %, 61,4 % un 60,4 % no to robežlīmeņiem. “Neizlietotie” daudzumi saskaņā ar stabilizācijas mehānismu (aptuveni 2,3 miljoni tonnu) ir ievērojami lielāki par līdzšinējā Peru izcelsmes importa kopsummu (93 800 tonnu).
            
         
               (7)
            
            
               Cenu ziņā banānu importam no Peru nebija lejupslīdošas ietekmes uz banānu importa cenu, ņemot vērā visu izcelsmju banānus kopumā. No Peru importēto banānu cena 2017. gada pirmajos astoņos mēnešos vidēji bija 732 EUR/t, kas ir lielāka par visu izcelsmju importēto banānu vidējo (svērto) cenu Savienībā (apmēram 720 EUR/t). Turklāt pēdējā minētā cena atbilst ikgadējai tendencei, un tā ir bijusi samērā stabila.
            
         
               (8)
            
            
               Novērtējot šā importa ietekmi uz vairumtirdzniecības cenām, kas Peru pastāvēja robežlīmeņa pārsniegšanas brīdī, kļūst skaidrs, ka, lai arī vidējā (svērtā) visu izcelsmju banānu vairumtirdzniecības cena Savienībā 2017. gada septembrī (861 EUR/t) bija par 9,5 % zemāka nekā 2016. gada septembrī (952 EUR/t), vairumtirdzniecības cena ES izcelsmes banāniem ir bijusi samērā stabila – 910 EUR/t 2017. gada septembrī salīdzinājumā ar 915 EUR/t 2016. gada septembrī.
            
         
               (9)
            
            
               Tādējādi šajā posmā nekas neliecina, ka svaigu banānu imports no Peru, kas pārsniedz noteikto ikgadējo importa apjoma robežlīmeni, būtu destabilizējis Savienības tirgu vai ka tas būtu nozīmīgi ietekmējis Savienības ražotāju stāvokli.
            
         
               (10)
            
            
               Nekas 2017. gada oktobrī neliecina par ekonomiskā stāvokļa nopietnu pasliktināšanos vai šādas pasliktināšanās draudiem Savienības attālākajos reģionos.
            
         
               (11)
            
            
               Tāpēc šajā posmā atvieglotā muitas nodokļa atcelšana attiecībā uz Peru izcelsmes banānu importu nav lietderīga,
            
         IR PIEŅĒMUSI ŠO LĒMUMU.
   1. pants
   Nav lietderīgi pagaidu kārtā atcelt atviegloto muitas nodokli svaigu banānu importam no Peru, kuri klasificēti Eiropas Savienības Kombinētās nomenklatūras pozīcijā 0803 00 19.
   2. pants
   Šis lēmums stājas spēkā dienā, kad to publicē Eiropas Savienības Oficiālajā Vēstnesī.
   
      Briselē, 2017. gada 8. decembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 17, 19.1.2013., 1. lpp.